Návrh

Komuniké

Vláda Slovenskej republiky na svojom zasadnutí dňa ........ 2005 prerokovala návrh zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov.

Cieľom návrhu zákona je 
-	medzi poistencov štátu zaradiť aj osoby majúce príjmy z výkonu činnosti osobného asistenta (ak nie sú zamestnancami ani samostatne zárobkovo činnými osobami) - na základe podnetu poslanca P. Bódyho,
-	reagovať na zmeny pripravované novelizáciou zákona č. 461/2003 Z. z. o sociálnom poistení, podľa ktorej Sociálna poisťovňa bude vyplácať samostatne zárobkovo činným osobám a osobám dobrovoľne nemocensky poisteným nemocenské až od 15-teho dňa práceneschopnosti, konkrétne medzi poistencov štátu zaradiť všetky osoby, ktoré sú nemocensky poistené a sú práceneschopné – teda aj v období od prvého do štrnásteho dňa práceneschopnosti,
-	reagovať na zmeny pripravované novelizáciou zákona č. 595/2003 Z. z. o dani z príjmov, podľa ktorej zrážkovou daňou budú zdaňované aj príjmy zo závislej činnosti v prípadoch, kedy daňovník nežiada zamestnávateľa o uplatnenie nezdaniteľných čiastok a daňového bonusu a ide o príjem nepresahujúci 5000 Sk mesačne, konkrétne je potrebné vylúčiť takéto príjmy z okruhu príjmov, z ktorých sa neplatí poistné na zdravotné poistenie.